**“SOCIETAS CAMPANARUM LITUANIAE”. VARPAI IR ISTORIJA.**

Leonardas Šablinskas

Lietuvos kamponologų draugijos “ Societas campanarum Lithuaniae” prezidentas

Lietuvos kampanologų draugija „Societas campanarum Lithuaniae“ jauna, ambicinga organizacija. Idėja kurti draugiją atsirado prieš keletą metų. „Inkubacinis laikotarpis“ nuo idėjos, iniciatyvinės grupės suformavimo, iki konkrečių darbų užtrūko du metus- iškelti tikslai, paruošta programa ir įstatai. Šiuo metu draugiją vienija 15 narių, tarp jų: 1 – profesorius, 4 mokslo daktarai, kampanologijos inžinierijos-specialistai, verslininkai, fotografai, muziejaus darbuotojai, muzikologai, karilionieriai. Tai visuomeninė organizacija, įkurta spręsti mokslines ir istorines varpų problemas. Draugijos nariai susitelkę ties Lietuvos istorinių varpų ir kito kampanologinio paveldo išsaugojimu, šio paveldo moksliniu tyrinėjimu bei populiarinimu taip pat- varpų muziejaus steigimu, varpų kultūros ir varpų muzikos propagavimu Lietuvoje. Draugijos nariai dalyvauja tarptautiniuose kampanologų renginiuose bei koordinuoja narių veiksmus užmezgant ir įgyvendinant bendrus projektus. Pirmieji žingsniai, bet matomos aiškios kryptys ir darbai- naujam gyvenimui prikeltas Rokiškio varpas, identifikuotas ir moksliškai tyrinėti pradėtas seniausias Baltijos šalyse Kriaunų Dievo Apvaizdos bažnyčios varpas, nulietas XIII-XIV amžiaus sandūroje, ruošiama pirmoji Lietuvos istorijoje varpų paroda, skirta Lietuvos valstybės atkūrimo šimtmečiui paminėti. 2017 metais birželio 24-25 dienomis viena iš draugijos steigėjų, karilionierė Austėja Staniunaitytė išvyksta į Barseloną atstovauti Lietuvą Pasauliniame karilionierių kongrese su savo sukurta programa, kurioje skambės kompozitorių B. Dvariono, M. K. Čiurlionio, J. Naujalio ir lietuvių liaudies muzika. Šiek tiek anksčiau, balandžio 24-25 dienomis, mokslinis kampanologų simpoziumas „ANNO DOMINI 2017“ vyko Lenkijoje, kuriame dalyvavo ir pranešimus skaitė profesorius iš Gdansko K. N. Kovalskis, prof. J. Zdrenka iš Berlyno, prof. Aleksandras Jareško iš Saratovo, dr. Galina Marčiuk iš Lucko ir kiti varpų tyrinėtojai. Lietuvai atstovavo dr. Gintautas Žalėnas, dr. Povilas Šverebas, kampanologas- inžinierius Saulius Stulpinas, draugijos kanclerė Audronė Telšinskienė ir draugijos prezidentas Leonardas Šablinskas. Simpoziumas prasidėjo Zbignevo Felčinskio varpų liejykloje, kurią 1808 m. įsteigė Mykolas Felčinskis (Michal Felczynski) Ukrainoje, Kaluše - netoli nuo Lvovo. Vėliau liejyklai vadovavo jo sūnus, taip pat Mykolas. Dar vėliau - anūkas Francišekas, kurio sūnūs - Liudvikas, Mykolas, Kajetanas ir Janas - taip pat tapo liejikais. Šiandien liejyklai vadovauja Jano Felčinskio anūkas Zbignevas Felčinskis (Zbigniev Felczynski) - seniausios Lenkijoje liejikų dinastijos šeštosios kartos atstovas. Liejykla suklestėjo tarpukario metais. Jos varpai išgarsėjo ir buvo aukštai įvertinti ne tik Lenkijoje. Pirmuoju aukso medaliu liejikų šeima buvo apdovanota 1809 m. parodoje Lvove. Antruoju - 1919 m. Stryjuje. 1927 m. tarptautinėje parodoje Paryžiuje Felčinskių varpams buvo skirtas Grand Prix, dar po metų Grand Prix buvo skirtas parodoje Lježe. 1929 m. aukso medalis pelnytas Poznanės parodoje. Liejykla, kuri po metų minės 210-ąsias metines, yra seniausia varpininkų dinastija Lenkijoje. Varpo gamybos procesas trunka apie tris mėnesius. Liejykloje per metus nuliejama apie 60 varpų, taip pat rekonstruojami ir restauruojami seni varpai. Prieš liejimą varpas suprojektuojamas, siekiant išgauti norimą tonaciją. Žinomi trys varpų skambinimo būdai: varpą linguojant; suduodant per jo šoną specialiu plaktuku; smūgiuojant į nejudantį varpą šerdimi. Seniausias žinomas būdas - pirmasis, kuomet įlinguotas varpas smūgiuoja į laisvai parištą šerdį- tai pagrindinis skambinimo bažnyčių varpais būdas Vakarų Europos šalyse. Antrasis skambinimo būdas - suduodant plaktuku į varpo šoną - taikomas prie bokštų laikrodžių įtaisytuose varpuose. Šitokiu būdu bokštų laikrodžių varpais skambinama visose pasaulio šalyse. Žinoma, kad trečiasis skambinimo būdas- smūgiuojant į nejudantį varpą šerdimi - pasaulinėje praktikoje mažai naudojamas. Šis būdas XVII - XVIII a. paplito Rusijoje. Netgi buvo manoma, kad šis skambinimo būdas egzistuoja tik Rusijoje. Kiekvienam aprašytam skambinimo būdui reikalingi skirtingai sukonstruoti varpai, skirtingi skambinimo įrenginiai, kiekvienu atveju varpai savaip kabinami ir skirtingai dėstomi. Varpai savo savybėmis ir taikomu skambinimo būdu įtakoja varpinių ir varpų pakabinimo konstrukcijų architektūrinius ir konstruktyvinius sprendimus. Pagrindinis parametras, apibūdinantis varpo kokybę, yra rezonanso trukmė, skaičiuojama nuo šerdies smūgio momento iki visiško garso išnykimo, vadinama pagausmiu. Kuo didesnis varpo svoris, tuo žemesnis garso tonas ir ilgesnis pagausmis. Kuo didesnis varpas - tuo ilgesnė jo svyravimo amplitudė- varpas muša rečiau. Numatant naujus varpus kabinti prie jau esančių, būtina atlikti muzikinius tyrimus ir užsakyti tokius varpus, kurie savo skambesiu derėtų prie senųjų.

**VARPAI LIETUVOS ISTORIJOJE**

Varpas. Žemės ir dangaus ryšio simbolis, kviečiantis maldai, susikaupimui, perteikiantis svarbią žinią. Muzikos instrumentas, kuriuo galima išgauti per 50 skirtingų skambesių- paslaptis glūdi varpo formoje. Lietuvos varpų tyrinėjimų pradžia- 1856 metai, kai istorikas Teodoras Narbutas paskelbė pirmą išsamų Vilniuje nulieto varpo aprašymą- galėtume skaičiuoti jau virš pusantro šimto metų, tačiau kampanologija (mokslas apie varpus) yra nedaug pažengusi. Lietuvoje vykę karai ir okupacijos, varpų grobimas kelis kartus drastiškai nutraukė varpų inventorinimą bei varpų, kaip taikomosios dailės objektų, tyrinėjimo darbus. Katalikų bažnyčioje pamaldų metu varpais pradėta skambinti VII a. Varpai buvo šventinami specialiomis apeigomis ir jiems suteikiami žmonių vardai, religinio pobūdžio pavadinimai, puošiami ornamentais, herbais ir sakiniais iš Šventojo Rašto. Varpais skambinama kviečiant Šv. Mišioms, „Viešpaties angelo“ maldai, per iškilmingas procesijas, per svarbius religinio gyvenimo įvykius. Varpo skambėjimas- tai tarytum Dievo balsas žmonėms. Varpai Lietuvoje pasirodė palyginti vėlai- metalo stokojančiam kraštui pakako trimitų ir būgnų dėmesiui atkreipti. Lietuvai tapus krikščioniška šalimi, varpai bažnyčiose neatsirado greitai- pagal istorinius šaltinius Lietuvoje didieji varpai minimi XIV amžiuje. XV a. Vilniuje varpais galėjo pasididžiuoti vos septynios bažnyčios. Nuo XVI amžiaus varpai buvo liejami Vilniuje, Varniuose, Kaune, Nesvyžiuje. Istoriniuose šaltiniuose užsimenama, kad XIX a. pradžioje įsteigta liejykla Rokiškyje, tačiau savo darbais neišgarsėjo. Daugelio Lietuvos bažnyčių varpinėse kabantys varpai vertingi istorijos, dailės ir raštijos paminklai. Kriaunų Dievo Apvaizdos bažnyčios varpas nulietas XIII- XIV amžiaus sandūroje. Rokiškio Šv. Mato bažnyčios istorija siekia XVI a.

Visą straipsnį skaitykite žurnale.